als_Latn dik_Latn sag_Latn
Tifozët e kanë takuar tashmë, fillimisht në aeroport dhe më pas në “Juventus Stadium” ku ka bërë edhe debutimin në Itali me bluzën zikaltër, duke kontribuar në atë pjesë të dytë të mrekullueshme të Interit. Dje Lukas Podolski, kampion bote në fuqi me bluzën e Gjermanisë, ish-lojtar i Bajernit të Mynihut dhe Arsenalit, është prezantuar zyrtarisht në një konferencë për shtyp në qendrën sportive “Angelo Moratti”.
Mire se vjen te Interi. Çfarë ndjesie ke pasur kur veshe bluzën e Interit dhe si kanë shkuar ditët e para?
“Që në momentin që më kanë pritur kam kuptuar se jam në një klub të klasit botëror, nuk e prisja. Ka qenë diçka unike dhe jam ndier krenar. Më pas kam parë bluzen me logon legjendare të Interit dhe jan ndier edhe më shumë krenar. Kundër Juventusit morëm një rezultat të mirë, tani të shikojmë si do të shkojë kundër Xhenoas.”
Ke luajtur në klube dhe kampionate të rëndësishme. Si shihej kampionati italian nga jashtë? Interi e kishte respektin e një klubi të madh në botë?
“Sigurisht, Interi perceptohet si një nga 10 klubet më të mëdha në botë. Ka suksese të mëdha pas shpatullave. Nuk ka kaluar shumë kohë nga tripleta. Edhe Seria A është një kampionat i rëndësishëm. Bundesliga dhe Premier League kanë rikuperuar terren dhe tani janë përpara, por Seria A ka skuadra të mëdha. Për këtë arsye e theksoj se Interi është një skuadër e madhe dhe dua ta ndihmoj në objektivat më të mëdha.”
Mund të kthehet Interi në Champions League që nga ky sezon?
“Tani që ka kaluar faza e mbërritjes, mund të përqendrohem vetëm te futbolli. Duke bërë kështu, do të jemi në gjendje të arrijmë objektivin për t’u kthyer në champions. E dëshiron trajneri, e dëshirojmë ne, por duhet të rikuperojmë pikë sa më shpejtë të jetë e mundur duke nisur që nga ndeshja e radhës.”
Çfarë ke menduar kur ke parë skenën mes Osvaldos dhe Ikardit?
“Sigurisht që e kam vënë re, janë gjëra që ndodhin. Për mua nuk është një problem, por mediat bëjnë punën e tyre. Nuk e di çfarë mund të ketë ndodhur në dhomën e ndërrimit pas ndeshjes, sepse kam qenë në fushë duke u përshëndetur me lojtarët e Juventusit në atë moment. Trajneri duhet të vendosë se çfarë do të bëjë, jo unë. Unë duhet të luaj dhe të bëj mirë në fushë. Për mua vlen vetëm fakti që kemi luajtur mirë kundër Juves.”
Ke folur me Rumenigen apoSamerin përpara se të vije te Interi?
“Jo, ka qenë vendimi im. Kam folur me familjen, me miqtë dhe kaq më mjafton. Pasi vendosa, kërkova këshilla për restorante dhe ambiente të bukura në Milano.”
Shumë klube të kanë kërkaur në janar, përfshi këtu skuadra të jera të rëndësishme. Kush ka qenë vendimtar në zgjedhjen tënde?
“Kam pasur 3-4 mundësi, por raporti me Mançinin ka pasur rolin e vet. Kam folur me të dhe Ausilion, të cilët janë impenjuar për të më sjellë këtu. Takimi me Mançinin më ka shtyrë të vij këtu. Kanë qenë bisedime argëtuese dhe tani jam i lumtur që jam këtu. Përpara na presin muaj të rëndësishëm. Duhet të synojmë të përfundojmë sa më lartë të jetë e mundur. Vendin e tretë dhe të arrijmë deri në fund të kompeticioneve të tjera.”
Duke marrë në konsideratë që Ronaldo është idhulli juaj, ka qenë ai një faktor që keni zgjedhur Interin?
“Të gjithë e njohin Ronaldon. E kam pyetur për disa gjëra dhe më ka folur shumë mirë për Interin. Ka qenë i pafat me dëmtimet e shumta. Të luaj në Brazil? Nuk e di, të shikojmë se çfarë do të sjellë e ardhmja.”
Je këtu në huazim për gjashtë muaj. Mund të qëndrosh më shumë në të ardhmen?
“E vështirë ta them, sepse kam shumë pak kohë këtu. Kam luajtur vetëm një ndeshje në Serinë A, por objektivi është që të ndihmoj Interin në 5-6 muajt e ardhshëm. Më pas do të ketë seanca bisedimesh mes Arsenalit dhe Interit për të vendosur. Tani duhet të përqendrohemi tek e ardhmja e afërt, a hapur tema të tjera. Vlen vetëm futbolli i luajtur në fushë, të tjerat janë sekondare.”
Nëse nuk vjen kualifikimi për në Champions, do të mbetesh i zhgënjyer?
“Të gjithë do të mbeten të zhgënjyer, sepse Interi është një nga klubet më të mëdha në botë. Situata nuk është ideale, por duhet të qëndrojmë të bashkuar dhe kështu do të kemi një mundësi për të arritur vendin e tretë. Jemi vetëm 8 pikë larg.”
Në çfarë pozicioni dëshiron të luash?
“Ndihem më mirë kur jam sulmues, por të shikojmë se çfarë do të kërkojë Mançini. Ai ka eksperiencë të madhe dhe e njeh shumë mirë futbollin. Do të flasim në ditët në vazhdim për këtë punë.”
Çfarë mendoni për mbërritjen e Shaqirit?
“Pa dyshim është një lojtar që do të bëjë mirë në repartin ofensiv të Interit. Te Bajerni dhe në Kupën e Botës ka treguar kapacitetin e tij. Do të jetë një përforcim i mirë.”
Mund të mos futeni në listën e Europa League. Do të jetë një problem?
“Vendimi është marrë tashmë. Duhet të pranojmë, sepse këto janë rregullat.”
Cila është e ardhmja juaj në kombëtare?
“Jam këshilluar me Lëvin për transferimin tim te Interi dhe më ka siguruar se mund të vazhdoj ta ndihmoj kombëtaren. Për momentin nuk dua të mendoj shumë. Këtu kemi detyra dhe ndeshje të rëndësishme. Në mars të shikojmë se cilët do të grumbullohen.”
A mendon se Seria A ka nevojë për teknologjinë në fushë?
“Nuk më intereson aspak.”
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn